Derde Kruiswoord | ToekomsVenster
by Jannie Pelser | Mar 28, 2018 | Blog | 0 comments
"Daar is u seun… Daar is jou moeder." (Joh. 19:26-27)
Dat Jesus te midde van sy persoonlike worsteling nog die teenwoordigheid van gees openbaar om aan sy moeder te dink is merkwaardig. Ons lewe in 'n tyd waar kinders dikwels so besig raak met hul eie dinge dat daar min tyd is om aan ouers te spandeer. Die belangrike gebod dat ouers geëer moet word, word ook van 'n wonderlike belofte vergesel…sodat dit met jou goed mag gaan.
Wanneer dinge deurmekaar loop in 'n mens se lewe mag dit die moeite werd wees om te vra in watter mate hierdie gebod verontagsaam word.
Dit gebeur dikwels in gemeentelike praktyk dat 'n ouer skaam by die kerkkantoor aanklop en om hulp vra. Ander kere kom nood met 'n ompad by die gemeente uit. In die praktyk het daardie hulpbehoewende persoon dikwels kinders wat die verantwoordelikheid het om na hul ouers om te sien. Dit is 'n onvervreembare verantwoordelikheid en geen verduideliking kan die verwaarlosing van ouers regverdig nie. Selfs al moet kinders hulself sekere luukshede ontsê mag dit nie gesê kan word dat hul ouers verwaarloos en vereensaam is nie.
Uiteraard is ouers nie altyd geneë om te erken dat hulle hulp nodig het nie. Waarom wag totdat ouers dit moet sê? Wat van 'n ereskuld wat terwille van die gewete en dankbaarheid in elk geval ouers toekom?
Ek kan myself dit indink dat sommige hierdie gedagtes nie goed ontvang nie. Dit neem niks weg van die erns waarmee ek dit skryf nie. Daar is uitsonderings waar kinders doodgewoon nie kan help nie. Dit moet egter die uitsondering bly.